CELEX: 32017R1271
Language: sl
Date: 2017-07-14 00:00:00
Title: Uredba Komisije (EU) 2017/1271 z dne 14. julija 2017 o spremembi Priloge III k Uredbi (ES) št. 1333/2008 Evropskega parlamenta in Sveta v zvezi z uporabo silicijevega dioksida (E 551) v kalijevem nitratu (E 252) (Besedilo velja za EGP. )

15.7.2017   
            
            
               SL
            
            
               Uradni list Evropske unije
            
            
               L 184/3
            
         UREDBA KOMISIJE (EU) 2017/1271
   z dne 14. julija 2017
   o spremembi Priloge III k Uredbi (ES) št. 1333/2008 Evropskega parlamenta in Sveta v zvezi z uporabo silicijevega dioksida (E 551) v kalijevem nitratu (E 252)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
   ob upoštevanju naslednjega:
   
               (1)
            
            
               V Prilogi III k Uredbi (ES) št. 1333/2008 so določeni seznam Unije aditivov za živila, odobrenih za uporabo v aditivih za živila, encimih za živila, aromah za živila in hranilih, ter pogoji njihove uporabe.
            
         
               (2)
            
            
               Seznam Unije aditivov za živila se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).
            
         
               (3)
            
            
               Dne 7. julija 2016 je bil predložen zahtevek za odobritev uporabe silicijevega dioksida (E 551) kot sredstva proti strjevanju, ki se dodaja kalijevemu nitratu (E 252), in dan na voljo državam članicam v skladu s členom 4 Uredbe (ES) št. 1331/2008.
            
         
               (4)
            
            
               Kalijev nitrat (E 252) se med shranjevanjem pogosto strjuje, kar ovira njegovo uporabo v živilski predelavi. Zato je potrebno sredstvo proti strjevanju, da se zagotovi tekočnost in pravilno doziranje tega dodatka. Vložnik je dokazal, da odobrena sredstva proti strjevanju za kalijev nitrat (E 252) niso učinkovita ali lahko privedejo do nezaželenih sprememb v vrednosti pH, kar oteži živilsko predelavo. Silicijev dioksid (E 551) pa se je izkazal za učinkovitega ter ne reagira z živili in ne vpliva na nadaljnjo predelavo živil.
            
         
               (5)
            
            
               Znanstveni odbor za hrano je za silicijev dioksid (E 551) in nekatere silikate (tj. natrijeve, kalijeve, kalcijeve in magnezijeve silikate), kadar se uporabljajo kot sredstva proti strjevanju (3), kot skupinski ADI (sprejemljiv dnevni vnos) določil „ni določeno“. To pomeni, da silicijev dioksid (E 551) v količinah, ki so potrebne za dosego želenega tehnološkega učinka, ne ogroža zdravja. Dodatna izpostavljenost potrošnikov silicijevemu dioksidu (E 551), kadar se uporablja kot sredstvo proti strjevanju v kalijevem nitratu (E 252), bi ostala omejena.
            
         
               (6)
            
            
               V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge III k Uredbi (ES) št. 1333/2008 zaprositi za mnenje Evropsko agencijo za varnost hrane (v nadaljnjem besedilu: Agencija), razen če ta posodobitev ne bo imela učinka za zdravje ljudi.
            
         
               (7)
            
            
               Ker gre pri odobritvi uporabe silicijevega dioksida (E 551) v kalijevem nitratu (E 252) za posodobitev navedenega seznama, ki ne bo imela učinka na zdravje ljudi, Komisiji ni treba zaprositi za mnenje Agencije.
            
         
               (8)
            
            
               Zato je primerno, da se odobri uporaba silicijevega dioksida (E 551) kot sredstva proti strjevanju v kalijevem nitratu (E 252).
            
         
               (9)
            
            
               Prilogo III k Uredbi (ES) št. 1333/2008 bi bilo zato treba ustrezno spremeniti.
            
         
               (10)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga III k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 14. julija 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 31.12.2008, str. 16.
   
      (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
   
      (3)  Poročilo Znanstvenega odbora za hrano, 25. serija, 1990.
   
      PRILOGA
      V delu 2 Priloge III k Uredbi (ES) št. 1333/2008 se za zadnjim vnosom vstavi naslednji vnos za aditiv za živila E 551, silicijev dioksid:
      
         
                      
                  
                  
                     „E 551
                  
                  
                     silicijev dioksid
                  
                  
                     10 000  mg/kg v pripravku
                  
                  
                     E 252 kalijev nitrat“